作者:徐再思
標題:雙調・賣花聲
內容:雪兒嬌小歌《金縷》，老子婆娑倒玉壺，滿身花影倩人扶。昨宵不記，雕鞍歸去，問今朝酒醒何處？碧桃紅杏桃源路，綠水青山水墨圖，杖頭挑著酒胡蘆。行行覷著，山童分付，問前村酒家何處？紅羅佩吐獅頭玉，碧珥香銜鳳口珠，風流相遇恨須臾。梨花淡月，樓臺如故，教吹簫玉人何處？雲深不見南來羽，水遠難尋北去魚，兩年不寄半行書。危樓目斷，雲山無數，望天涯故人何處？。